b"\n_START_ARTICLE_\nCasament de Ramir II d'Arag\xc3\xb3 i Agn\xc3\xa8s de Poitiers\n_START_SECTION_\nProclamacions del bisbe Ramir Sanxes i de Garcia Ramires\n_START_PARAGRAPH_\nL'11 de setembre de 1134, tan sols quatre dies despr\xc3\xa9s de la mort del rei, els habitants de Jaca reconegueren el bisbe Ramir, germ\xc3\xa0 del difunt rei Alfons, com a nou rei d'Arag\xc3\xb3. El bisbe Ramir sort\xc3\xad del monestir i pass\xc3\xa0 a les terres de Barbastre per rebre l'obedi\xc3\xa8ncia d'aquelles terres. Per contra, la noblesa navarresa es mostr\xc3\xa0 disconforme amb l'elecci\xc3\xb3 de Ramir, perqu\xc3\xa8 el consideraren incapa\xc3\xa7 de defensar la terra contra el rei de Castella, que pocs dies despr\xc3\xa9s de la mort d'Alfons I d'Arag\xc3\xb3 havia posat setge a Vit\xc3\xb2ria, havia pres alguns llocs del Regne de Pamplona i es preparava per envair el Regne d'Arag\xc3\xb3. El bisbe de Pamplona Sancho de Larosa i els cavallers Ladr\xc3\xb3n \xc3\x8d\xc3\xb1iguez V\xc3\xa9lez, Guill\xc3\xa9n Azn\xc3\xa1rez d'Oteiza i Ximeno Azn\xc3\xa1rez de Torres, escolliren un descendent del rei Garcia Sanxes III de Pamplona, Garcia Rem\xc3\xadrez, com a nou rei, tot i no comptar amb la conformitat dels aragonesos.\n_START_SECTION_\nAfillatura de Vadoluengo\n_START_PARAGRAPH_\nLes dues proclamacions provocaren enfrontaments entre ambd\xc3\xb3s. El gener del 1135 signaren un tractat d'afillament, mitjan\xc3\xa7ant el qual els dos reis s'adoptaven m\xc3\xbatuament, resultant successor del patrimoni reial de l'altre aquell que sobrevisqu\xc3\xa9s al difunt. El contracte estigu\xc3\xa9 en vigor tan sols durant 5 mesos, moment en el qual Garcia V de Pamplona canvi\xc3\xa0 de b\xc3\xa0ndol i s'ali\xc3\xa0 amb Alfons VII de Castella en contra Ramir II d'Arag\xc3\xb3. De resultes d'aix\xc3\xb2, el contracte d'afillament qued\xc3\xa0 trencat i el rei Ramir II d'Arag\xc3\xb3 hi hagu\xc3\xa9 de buscar una sortida.\n_START_SECTION_\nCasament\n_START_PARAGRAPH_\nPr\xc3\xa8viament, a l'octubre del 1135, Ramir II estava a Biel; el mes de novembre s'havia traslladat a Jaca i el desembre estava a Marcuello. El primer document en qu\xc3\xa8 s'esmenta Agn\xc3\xa8s de Poitiers \xc3\xa9s una donaci\xc3\xb3 a la catedral d'Osca, per\xc3\xb2 en el qual no es concreta la data, sin\xc3\xb3 tan sols l'any 1135. A partir de l'itinerari reial, segons l'historiador Antonio Ubieto, caldria datar el document el desembre del 1135. A partir d'aquesta suposici\xc3\xb3, Ubieto infereix que el casament s'hauria produ\xc3\xaft, no el desembre a Osca, sin\xc3\xb3 a Jaca i, per tant, el mes de novembre. Per arribar a aquesta conclusi\xc3\xb3, es fonamenta en el sistema monetari jaqu\xc3\xa8s, que establia el batiment de moneda en septenis. Basant-se en la legislaci\xc3\xb3 vigent, Ramir II hauria pogut encunyar nova moneda el 1134, per\xc3\xb2 no ho va fer, tenint noves possibilitats de fer-ho el 1141, el 1148, el 1155, i aix\xc3\xad successivament. Per\xc3\xb2 el 13 de novembre del 1135 es va produir un fet excepcional, es va emetre diner jaqu\xc3\xa8s, per\xc3\xb2 en una quantitat molt redu\xc3\xafda. A partir d'aquest fet, Ubieto suggereix una emissi\xc3\xb3 de diner commemorativa, i que per tant el casament del rei amb Agn\xc3\xa8s de Poitiers s'hauria produ\xc3\xaft el 13 de novembre del 1135 a Jaca."